Ole Sohn (SF), 2004-02-20:
SF mener, at der ligger mange positive elementer i lovforslaget, vi har til behandling her om eliteidrætten, som flere andre også var inde på, så dem vil jeg ikke opholde mig yderligere ved, men derimod tage fat på de områder, hvor vi kan se at der ligger nogle problemer.
TOPTEKST Møde 57/14 FTSADA, Bånd 40-42
20-feb-2004 Kl.13.15
Side =s
Vi har aldrig helt forstået - det kan være, at ministeren kan give en lidt tættere beskrivelse af det i dag, eller også kan vi måske under udvalgsarbejdet få det frem - hvorfor det store kardinalpunkt skulle ligge i, at bestyrelsen partout skal være på otte.
Hvorfor er otte blevet et helligt tal for bestyrelsen?
Når jeg spørger, er det, fordi det jo giver nogle problemer.
Det giver nogle problemer - i øvrigt også i forhold til lovforslaget, det, der blev sendt i høring, og det, der så er fremlagt her, hvor man ændrer »indstilling« til »udpegning«; jeg er principielt af den opfattelse, at organisationer, som bliver bedt om at deltage i en bestyrelse, selvfølgelig selv udpeger deres repræsentanter - men det giver altså nogle problemer, når bestyrelsen kun er på otte.
Derfor vil jeg spørge: Vil ministeren være åben over for eventuelt at udvide den med én, sådan at Træner-/Aktiv Gruppen kan blive repræsenteret fast med to, som vil blive udpeget af Træner-/Aktiv Gruppen selv på samme måde som i DIF?
Det vil sige, at så bliver der jo stadig væk mulighed
for, at ministeren kan udpege tre, herunder formanden
Det kunne være en model.
Det synes jeg vi skal prøve at dyrke lidt under udvalgsarbejdet, for jeg mener, det er vigtigt, at vi får sammensat en bestyrelse, hvor også Træner-/Aktiv Gruppen spiller en væsentlig rolle.
Derudover har jeg et par bemærkninger til spørgsmålet om 15-års-reglen.
Jeg vil heller ikke helt afvise, at det kan være fint at fjerne den nuværende 15-års-regel, men jeg mener, at der er nødt til at være nogle klare retningslinjer for, hvordan man arbejder med børn på eliteidrætsniveau, for det kræver andet end en træner, som er god til at sørge for, at man kan springe buk, eller hvad man nu skal gøre.
Det kræver også, at man har en pædagogisk og social forståelse og nogle kompetencer inden for helt andre områder, end det er tilfældet i forbindelse med voksenidrætsudøvere.
Derfor skal man også sikre, at der både er økonomiske midler til at kunne varetage de opgaver og også de andre følgeressourcer, der er nødvendige.
Derfor vil jeg godt bede om, at vi under udvalgsarbejdet får nogle klare retningslinjer for, hvordan ministeren forestiller sig at det kan forvaltes.
Det tredje, jeg vil nævne, er en betænkelighed omkring kommunernes mulighed for at gå mere aktivt ind i eliteidrætten.
Det kan der være mange positive elementer i, men der ligger altså den meget, meget, meget store fare for, at der går borgmesterprofilering i det, og vi har jo set uhyggelige eksempler på, hvad borgmesterprofileringer kan føre med sig.
Desuden vil pengene med meget stor sandsynlighed blive tage fra breddeidrætten, og derfor ligger der altså nogle problemer, som jeg mener vi skal have afklaret, sådan at vi er sikre på, at man ikke fremmer eliteidrætten på bekostning af breddeidrætten.
Det sidste, jeg vil nævne, tror jeg må være en lapsus fra ministerens side.
Hvad er årsagen til, at loven skal træde i kraft den 1. juni 2004, altså lige der, hvor Team Danmark har allerallermest travlt op til de olympiske lege?
Ville det ikke være mest naturligt at vente med at lade loven træde i kraft til den 1. januar 2005 eller i hvert fald den 1. oktober, sådan at de olympiske lege og det hele er afviklet?
Der er ikke nogen, i hvert fald ikke nogen saglige, begrundelser for at lave et ledelsesskifte lige midt i de sidste hektiske forberedelser op til de olympiske lege.
Hvis det er et spørgsmål om, at der er en eller anden, der skal inviteres med som formand for den kommende bestyrelse i Team Danmark, så synes jeg, at det er bedre, at man beholder den nuværende bestyrelse og så laver en ekstra invitationsplads, for det eneste, jeg næsten kan se kan være et ræsonnement, er, at den nye bestyrelsesformand også skal have mulighed for at deltage i de olympiske lege.
Så giv dog ham eller hende mulighed for det uden at ødelægge Team Danmarks professionelle forberedelse af de olympiske lege.